Sinhronizovano hapšenje više od 30 pripadnika grupe koja se u Hrvatskoj bavila fasifikovanjem pasoša za kriminalce, među kojima su "kavčani", "škaljarci" i "zemunci", ponovo je potvrdilo staru tezu da su hrvatska državljanstva i pasoši omiljeni balkanskim kriminalcima.

Da li zbog toga što hrvatska putovnica (pasoš) obezbeđuje bolji prolaz u zemljama Evrope ili zbog mogućnosti ga ih lako i brzo nabave, hrvatska dokumenta decenijama unazad predstavljaju "slamku spasa" ovdašnjim osuđivanim i potraživanim kriminalcima.

Foto: D. Milenković / RAS Srbija

U okviru jučerašnjeg hapšenja, lisice na ruke stavljene su i policajcima koji su iz policijskih sistema izdvajali osobe koje su bile pogodne za krađu identiteta - nestale, ljude za koje se verovalo da neće podneti zahtev za izdavanje pasoša, odgovarajućeg fizičkog izgleda i slično.

Kao šef ove grupe navodi se Nusred Seferović (49), predsednik Veća romskih udruženja Hrvatske.

Na dugačkoj listi onih koji su na putnoj ispravi trobojku zamenili šahovnicom našla su se najzvučnija imena podzemlja - od Milorada Ulemeka Legije, preko Sretka Kalinića i Luke Bojovića, pa sve do Darka Šarića.

CRNOGORCI UHAPŠENI ZBOG HRVATSKIH FALSIFIKATA

Miloš Radonjić

Hronološki gledano, poslednji u nizu uhapšenih kriminalaca čije je ime odjeknulo u medijima jeste Miloš Radonjić, koji je pre samo četiri meseca uhapšen u Slavonskom Brodu u Hrvatskoj . Označen je kao istaknuti pripadnik kavačkog klana.

Lisice su mu stavljene u hotelskoj sobi, nakon što je u Novoj Gradiški podneo zahtev za izdavanje novog pasoša. To je učinio krivotvorenim dokumentima. Kada su ga priveli, policajci su shvatili da je reč o Radonjiću, za kojim je Crna Gora raspisala poternicu.

Foto: Wikipedia / RAS Srbija

Njegovo ime spomnjialo se u kontekstu obračuna crnogorskih klanova, a do sada je preživeo četiri atentata. Upravo zbog jednog od pokušaja ubistava Radonjića nedavno je u Beogradu saslušan Jovan Vukotić po zamolnici crnogorskog Ministarstva pravde.

Ubice Bogdana Milića

Samo mesec dana kasnije uhapšena su dvojica crnogorskih državljana koji se sumnjiče da su učestvovali u ubistvu Bogdana Milića u Cetinju 11. juna ove godine. U Hrvatsku su ušli s lažnim putnim ispravama po kojima se Laličić zvao Miloš Sanković, a pet godina stariji Marković predstavljao se kao Aleksa Šašić.

Foto: Vijesti.me, Vijesti/Filip Roganović / Promo Bogdan Milić

Prilikom hapšenja u iznajmljenom stanu, kod nije pronađeno nikakvo oružje, več "samo" falsifikovana dokumentacija - pasoši, rodni listovi, lične karte i državljanstva.

SRBI UHAPŠENI ZBOG HRVATSKIH FALSIFIKATA

Milorad Ulemek Legija

Aprila 2003. godine, hrvatski MUP potvrdio je da se Milorad Ulemek - Legija koristio falsifikovanim pasošem koji je izdat na ime Vlado Vukomanović. Ta putna isprava, ispostaviće se kasnije, jedna je od 900 koje su izdate u hrvatskom konzulatu u Mostaru, ustanovi koja se našla u centru velike afere koja je otkrivena.

Foto: Dalibor Danilović / RAS Srbija Milorad Ulemek Legija

Zbog falsifikovanja je uhapšen konzul, a jedna činovnica izvršila je samoubistvo. Precizirano je da je Ule­mek 26 pu­ta pre­šao gra­ni­ce šest ze­ma­lja sa ovim dokumentom.

Falsifikovani pasoš Milorada Ulemeka

Sretko Kalinić Zver

Osim Legije, još jedan član zemunskog klana u Zagrebu je preuzeo hrvatske isprave: bilo je to 2006. godine, putovnica je glasila na ime Drago Cersar, a zemunac je bio Sretko Kalinić Zver. Imajo je još jedan pasoš koji je naknadno dobio, a u njemu je stajalo ime Milivoj Mandić.

Foto: RAS Srbija Sretko Kalinić u sudnici

Pasoš je kod njega pronađen nakon što je, posle ranjavanja 2010. godine, uhapšen u Zagrebu. Navodno ga je nabavio Cvetko Simić, kum Luke Bojovića, čije obezglavljeno telo je pronađeno iste godine na dnu zagrebačkog jezera Jarun. Dokument je navodno plaćen 26.000 evra.

Kalinić je, inače, označavan kao jedan od najbrutalnijih plaćenika koji je izvršavao ubistva za zamunski klan. Više puta je na suđenjima hladnokrvno govorio o detaljima, a trenutno se nalazi iza rešetaka jer je osuđen na 30 godina zbog ubistva srpskog premijera Zorana Đinđića.

Luka Bojović

Jedan od hrvatskih pasoša koristio je i Luka Bojović, i to na ime Marijana Barišića, Hrvata koji je nestao 2008. godine u Blajburgu. Bojović je svojom frizurom i zulufima u dobroj meri odgovarao Marijanu Barišiću sa fotografije, ali ako se fotografija u pasošu uporedi sa poslednjim snimcima uhapšenih, može se zaključiti da je zapravo reč o njegovom kolegi Vladimiru Milisavljeviću Budali.

Foto: RAS Srbija Luka Bojović

Prilikom hapšenja Bojovića u Španiji, pali su i Milisavljević i Siniša Petrić, kod kojih su pronađeni dve hrvatske lične karte i tri važeća pasoša. Hrvatske vlasti branile su se tada da zbog istrage o tome kako kriminalci dolaze do hrvatskih putovnica ne mogu iznositi detalje, ali da se sumnja da one uopšte nisu izdate na području te zemlje, već u Bosni i Hercegovini.

Takođe su kazali i da je reč o starim, analognim pasošima, izdatim pre 2010. godine, te da od uvođenja putnih isprava sa biometrijskim podacima falsifikovanje neće biti moguće. Ovo hapšenje anuliralo je tu tezu.

Darko Šarić

Pljevaljski narko-bos Darko Šarić je sa ličnom kartom koja se vodila na ime Tomislava Savatovića (ukradeni identitet) u hrvatskom konzulatu u BiH u Tuzli zatražio i dobio pasoš.

Foto: O. Bunić / RAS Srbija Darko Šarić

Na osnovu ovih dokumenata, Šarić je dobio legalnu putnu ispravu, doduše na nelegalan način. Ipak, za ovo krivično delo nikada nije odgovarao. Slučaj je pred srpskim sudom zastareo.